Comenius projekta dalībnieki Budapeštā

Madonas Valsts ģimnāzija piedalās Eiropas Savienības mūžizglītības programmas Comenius apakšprogrammas skolu daudzpusējās partnerības projektā ”Youth without Borders” („Jaunatne bez robežām”) un laika posmā no 2014. gada 4.marta līdz 8. martam astoņi Madonas Valsts ģimnāzijas 11.b klases skolēni un 2 skolotājas, projekta koordinatore Aija Šmeisa un projekta realizētāja Ārija Fārte piedalījās projekta 2. mobilitātē Ungārijā, Budapeštā.

Mobilitāte paredzēja triju projekta partneru: Ungārijas, Zviedrijas un Latvijas skolēnu un skolotāju tikšanos, lai kopīgi strādātu pie projekta temata ”Culture and Society” („Kultūra un sabiedrība”), lai skolēni un skolotāji varētu tuvāk iepazīties ar sadarbības skolu skolēniem un skolotājiem, lai prezentētu katras skolas paveikto darbā pie noteiktajiem tematiem. Konkrēti, Zviedrija – par darbu pie temata par ārpusskolas aktivitātēm un sociālajiem mēdijiem Zviedrijā, Ungārija par ungāru māņticību un tradīcijām, vietējiem mēdijiem, Latvija par Latvijas vēsturi pēc 1945. gada un Latvijas mākslu. Protams, šis darbs vēl ir procesā, lai sagatavotos mobilitātei Zviedrijā, kuras laikā katras valsts (projektā piedalās 11 valstis) pārstāvji prezentēs vienu pilnīgi pabeigtu tematu. Tas gan būs atkarīgs no projekta partneru godaprāta, savlaicīgi iesūtītajiem uzdevumiem. Mums pilnībā jāpabeidz tēma – „Vēsture pēc 1945. gada”. Jāpiebilst, ka katras valsts pārstāvji prezentācijās stāstīja arī par savām skolām un valstīm.

Darba grafiks bija saspringts. Skolēni piedalījās iepazīšanās spēlēs, apmeklēja vairākas mācību stundas, tikās ar apmaiņas programmu skolēniem. „Mēs strādājām arī pie kopīga plakāta – tikām sadalīti grupās pa 3 – viens skolēns no katras valsts. Uzdevums – atrast informāciju par kādu no projektā iesaistītajām valstīm un prezentēt to pārējiem. Uzdevums ļāva mums vairāk komunicēt un sadarboties grupās. Tika izveidots liels plakāts ar Zviedrijas, Latvijas un Ungārijas karogiem vidū, visapkārt tiem izvietoti pārējo projekta dalībvalstu karogi, attēli ar ievērojamākajām vietām un informācija par tām. Plakātu prezentējām visiem mobilitātes dalībniekiem’’ (Aija Kļaviņa).

Tā kā mūsu mazās grupas (3 valstu) kopējā tēma ir „Kultūra un sabiedrība”, tad Ungārijas koordinatores bija saplānojušas daudzu vēstures un kultūras objektu apmeklēšanu. Jau pirmajā dienā pabijām Terorisma muzejā. Nākošajās dienās apmeklējām Ungārijas Parlamentu, Matiasa baznīcu, Zvejnieku bastionu, Nacionālo mākslas galeriju, nolūkojāmies uz naksnīgo Peštu no Gellerta kalna un Citadeles, izstaigājām Varoņu laukumu un pilsētas parku, pabijām Sv.Stefana Bazilikā un Operas namā, kā arī ekskursijā Memento parkā, skolēni uzspēlēja boulingu, ko viņiem apmaksāja viesģimenes.

Skolēni dzīvoja ungāru skolēnu ģimenēs. „ Bija jauki satikt Katu, ungāru meiteni, ar kuru jau iepriekš sarakstījos sociālajā vietnē Facebook un kuras ģimenē paliku mobilitātes nedēļā. Vēl, Latvijā esot, nedaudz baidījos, kāda būs mutiskā komunikācija ar ungāriem un zviedriem, bet nebija tik traki. Mazāk gan runāju ar ģimeni, bet gan ar Katu” (Liesma Zariņa).

Skolēniem bija lieliska iespēja izmantot savas svešvalodu zināšanās, gūt ieskatu par savu vienaudžu dzīvi Ungārijā, par šīs valsts izglītību, vēsturi un kultūru. „Viens no vissvarīgākajiem plusiem, ko guvu no šī brauciena, ir jauni kontakti un iespēja paplašināt savu redzesloku. Man šķiet, ka Latvijai un Ungārijai ir diezgan daudz kopīga kultūrā un vēsturē. Cilvēki Ungārijā ir atvērti un atsaucīgi. Galvenais, ko vajag ievērot – nākt klāt ar smaidu un runāt pārliecinoši. Tā man mācīja puisis, kura ģimenē es biju apmeties” (Kalvis Kuprans). „Ungāri ir jauka tauta ar sarežģītu valodu. Ungārijas galvaspilsēta Budapešta ir bagāta ar fantastiskiem vēstures un kultūras pieminekļiem. Jutos kā mājās” (Ilgars Kalniņš).

Skolotāji strādāja arī pie Zviedrijas mobilitātes uzdevumu plānošanas un nosūtīja uzdevumus citiem projekta partneriem, lai visi varētu veiksmīgi pabeigt projekta 1. gadu un sagatavoties savu tēmu prezentācijām Zviedrijā, Helsingborgā 2014. gada maija nogalē.

Mobilitātes pēdējā dienā skolēni un skolotāji strādāja pie mobilitātē paveiktā izvērtēšanas, t.i. rakstīja par iespaidiem, par paveikto, par redzēto. Svinīgajās vakariņās projekta dalībnieki saņēma sertifikātus par piedalīšanos un darbošanos šajā mobilitātē.

Evita Kokuša, Artūrs Kančs, Māra Lieplapa un Kaspars Mālnieks ir aprakstījuši savus iespaidus, sajūtas, viedokļus angļu valodā projekta mājas lapai. Visiem Ungārijas mobilitātes dalībniekiem ir jāpiedalās aptaujā par tās izvērtēšanu īpašā interneta vietnē.

Protams, par iespaidiem var runāt vēl un vēl: gan par pirmo lidojumu, gan par ungāru jauniešu sveicienu Starptautiskajā Sieviešu dienā, gan par uztraukumiem par savām svešvalodu, sadarbības un komunikācijas prasmēm, gan miljonu pilsētu un nepazušanu sabiedriskajā transportā, braucot ar veco un jauno metro, autobusiem, skaistajiem trolejbusiem, prasmi neapjukt ar daudzajām ungāru naudiņām, nogurušajām kājām, miega badu, par senajiem vēstures, kultūras un mākslas pieminekļiem, par ungāru sāpi par komunisma laikiem viņu zemē, ungāru tirgu un nacionālo ēdienu, sirsnīgo uzņemšanu un naksnīgajām sarunām.

Aija Šmeisa, projekta koordinatore,

Madonas Valsts ģimnāzijas skolotāja